MFCชี้เงินทั่วโลกซบตราสารหนี้ตลาดเกิดใหม่
MFCชี้เงินลงทุนทั่วโลกหันซบตราสารหนี้ของประเทศเกิดใหม่ คลอดกองทุนตราสารหนี้ MK6S18
5 ต.ค. 2554

MFCชี้เงินลงทุนทั่วโลกหันซบตราสารหนี้ของประเทศเกิดใหม่ คลอดกองทุนตราสารหนี้ MK6S18 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  เปิดเผยว่า จากภาวะความผันผวนของโลกค่อนข้างมาก เนื่องจากผลกระทบของหนี้สาธารณะประเทศในยุโรป ซึ่งมีความเสี่ยงมากขึ้น ทำให้กระแสเงินลงทุนจากทั่วโลกหันเข้ามาลงทุนในตราสารหนี้ของประเทศเกิดใหม่ รวมทั้งไทย ซึ่งมีโอกาสได้ผลตอบแทนสูงจากดอกเบี้ยที่สูงกว่า และค่าเงินในตลาดเกิดใหม่มีแนวโน้มแข็งค่าจากเศรษฐกิจที่เข้มแข็งและมีโอกาสปรับเพิ่มอันดับเครดิต 
เอ็มเอฟซีมองว่าเป็นโอกาสเหมาะสมกับการลงทุนในตราสารหนี้  ซึ่งไม่เสี่ยงมาก จึงเปิดขายกองทุนเปิดเอ็มเอฟซี กาญจนทรัพย์ 6 ซีรี่ส์ 18 หรือ MK6S18 ระหว่างวันที่ 5-11 ต.ค.นี้ โดยกองทุนมีมูลค่าโครงการ 1,000 ล้านบาท ลงทุนในต่างประเทศไม่เกิน 79% ของมูลค่าทรัพย์สินสุทธิ การป้องกันความเสี่ยงด้านอัตราแลกเปลี่ยนสกุลเงินเต็มจำนวน 
"ตัวอย่างตราสารที่กองทุนเปิด MK6S18 คาดว่าจะลงทุน เช่น พันธบัตรรัฐบาลไทย ตั๋วแลกเงินธนาคารทิสโก้ ตั๋วสัญญาใช้เงินธนาคารอาคารสงเคราะห์ หรือเงินฝากของ Bank of China ตั๋วแลกเงิน บมจ. อยุธยาแคปิตอล ออโต้ลิส ตั๋วแลกเงินบมจ. เอเชี่ยน พร็อพเพอร์ตี้ ดีเวลลอปเม้นท์ เป็นต้น"น.ส.ประภา กล่าว